*Av: Hanne Gro Haugland Dato: 25.04.17*

**Etablererkontoret Telemark HP 17 – Investormatch og nyskaping – referat fra møte 25. april 2017**

Tilstede: Bent Gurholt (MTNU), Anniken Fægri Damm-Larsen (IN Telemark), Edvard Nesland (næringssjef Fyresdal, møtte for Ole Dalen i Vest-Telemark regionråd), Christer Sørensen (Skien næringsforening), Jørn Roar Bamle (Proventia), Tone Allum, Ståle Tveit og Hanne Gro Haugland (alle ViG).

1. **Bakgrunn**

Gro ønsket velkommen og påpekte at hensikten mer møtet var å diskutere to av tiltakene i handlingsplanen til Etablererkontoret Telemark 2017; nemlig tiltaket om investormatch og om mobilisering av nyskapingsprosjekter. Telemark fylkeskommunes hovedutvalg for næring har avsatt en ramme på kr 1,5 mill til Etablererkontoret Telemark. Endelig tilskudd fastsettes i mai. Partnerskapet for Etablererkontoret Telemark har søkt om kr 1,9 mill til utviklingsprosjekter. Søknaden gjelder for 2017, men det er lagt opp til at prosjektene gjennomføres i en 3-årsperiode. I HP 17 er det satt av kr 500 000 til investormatch og kr 100 000 til mobilisering av nyskapingsprosjekter. Partnerskapet for Etablererkontoret Telemark består av Telemark fylkeskommune, regionrådene representert ved etablererkontorene/næringsselskapene, Innovasjon Norge og Fylkesmannen.

**Investormatch**

Bent introduserte temaet med utgangspunkt i sitt notat (vedlagt). I den påfølgende diskusjonen ble det bl.a. påpekt at:

* Det har blitt/blir gjennomført ulike tiltak for gründer-investormatch i Telemark herunder Den store pengedagen, gründer-investorkoblinger i konkrete prosjekter, investorforum, ViGs investorarrangement i Oslo.
* Tiltak for investormatch kan rettes mot gründere, investorer eller begge grupper.
* Mange investorer i Telemark, som i resten av Norge, fokuserer på eiendomsmarkedet.
* Investorer orienterer ofte sine investeringer mot bransjer de kjenner fra før og er lite åpne for å tenke nytt både mht bransje og produkt-/tjenesteløsninger.
* Mange investorer foretrekker å bevege seg under radaren, de ønsker ikke eksponering i det offentlige rom. Vi bør tilnærme oss investorer på individuelt plan.
* Næringsselskapene i Telemark har i ulik grad oversikt over investorer i sin region. Det er mulig å hente ut informasjon om investorer ved å søke i/analysere bedriftsdatabaser. Kanskje det er behov for økt investorsøkkompetanse. Men hva skal informasjonen brukes til?
* Folkeaksjer/fond kan være hensiktsmessig ved konkrete investeringsprosjekter, men ikke mtp å etablere et investeringsfond.
* Det finnes en rekke tilbydere av kapital fra ViG, til TUF, IN, presåkornfond, såkornfond, venturekapital og banker. Begrenset tilgang på gode prosjekter synes å være et større problem enn tilgang på kapital.
* ViGs investorforum fungerte bra i mange år. Etter hvert sviktet kvaliteten på grunderprosjektene og investorene.
* Det gjennomføres gründer-investormatcharrangementer bl.a. under Oslo Innovation Week. Virkemiddelapparatet/Etablererkontoret Telemark kan ta med seg en gründerdelegasjon til slike arrangementer.
* I forbindelse med Gründeruka vurderes et lunsj-til-lunsj pitchingarrangement på Kragerø Resort. Investorer bør inviteres med.
* Vi bør løfte kunnskapen og oppmerksomheten om gode prosjekter i Telemark. Det bør gjennomføres en kampanje der man markedsfører et knippe slike prosjekter. Kvaliteten på prosjektene er det primære, geografisk tilhørighet det sekundære.

På møtet var det enighet om å gå videre med forslagene i de tre sistnevnte strekpunktene. ViG og MTNU gjøre dette i fellesskap. ViG tar et særskilt ansvar for ideen om en delegasjon til gründer-investormatcharrangementer utenfor fylket og et pitchingarrangement under Gründeruka. MTNU utarbeider en skisse til kampanje som i første omgang diskuteres med ViG og deretter med Partnerskapet.

**Mobilisering av nyskapingsprosjekter**:

Gro introduserte temaet med utgangspunkt i sitt notat (vedlagt). Dette avstedkom følgende innspill:

* Skal man drive oppsøkende arbeid og mobilisere nyskapingsprosjekter må man «ha noe på baklomma/en gulrot». Skattefunn er en slik gulrot.
* Skattefunn er en rettighetsbasert ordning. Bedrifter i Telemark bruker ordningen i langt mindre grad enn bedrifter i andre fylker i Norge. Hvorfor er det slik? Vi må gjøre noe med statistikken.
* Kunnskapen om skattefunn er lav og mange bedrifter/bransjer oppfatter at denne ordninga ikke passer for dem og/eller er vanskelig å bruke. Opplevelsesnæringa er ett eksempel på en slik bransje.
* Å spre kunnskap om skattefunn kan kobles med ordningen om kompetansemegling.
* Forskningsrådet, Innovasjon Norge, m.f. sprer informasjon om skattefunn bl.a. gjennom egne arrangementer. ViG planlegger et skattefunnseminar for sine brukere/kunder i løpet av våren.
* Man bør ta kontakt med regnskapskontorer, revisjonsselskaper og banker for å utarbeide en liste over bedrifter som kan være aktuelle for skattefunn. Innovasjon Norge og Forskningsrådet er i gang med en slik liste.

På møtet var det enighet om å utfordre Innovasjon Norge Telemark til å fullføre lista over bedrifter som kan være aktuelle for skattefunn. Næringsutviklingsselskapene/ kommunene vil deretter oppsøke bedrifter som står på lista som del av sitt nyskapingsarbeid.

Det var også enighet om å gjennomføre tiltak for å øke kunnskapen om skattefunn blant bedrifter innen opplevelsesnæringa. Det er aktuelt å arrangere et skattefunnseminar. Visit Telemark, Visit Grenland, Telemark turist og Telemarkforskning må kobles på. ViG inviterer disse aktørene pluss Skien næringsforening, Forskningsrådet og Innovasjon Norge til møte om saken.

Videre var det enighet om å diskutere markedsføring av skattefunn. ViG inviterer Forskningsrådet og Innovasjon Norge til møte om saken.